張靜婉採蓮歌
作者：溫庭筠
朝代：唐

paragraphs: 蘭膏墜髮紅玉春，燕釵拖頸拋盤雲。
城邊楊柳向嬌晚，門前溝水波粼粼。
麒麟公子朝天客，珂馬璫璫度春陌。
掌中無力舞衣輕，剪斷鮫綃破春碧。
抱月飄煙一尺腰，麝臍龍髓憐嬌嬈。
秋羅拂水碎光動，露重花多香不銷。
鸂鶒交交塘水滿，綠芒如粟蓮莖短。
一夜西風送雨來，粉痕零落愁紅淺。
船頭折藕絲暗牽，藕根蓮子相留連。
郎心似月月未缺，十五十六清光圓。